ธอส.เปิดกู้บ้านดอก0%นาน9เดือน
ธอส.จัดโปรโมชั่นสินเชื่อบ้านดอกเบี้ย 0% ต่อปี นาน 9 เดือน และออมทรัพย์ 4 เดือน ดอกเบี้ย 3% ในงาน Post Today Investment Expo 2013
30 ม.ค. 2556

ธอส.จัดโปรโมชั่นสินเชื่อบ้านดอกเบี้ย 0% ต่อปี นาน 9 เดือน และออมทรัพย์ 4 เดือน ดอกเบี้ย 3% ในงาน Post Today Investment Expo 2013
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการ ธนาคารอาคารสงเคราะห์ (ธอส.) เปิดเผยว่า  ในงาน "Post Today Investment Expo 2013 กรุงเทพ” ซึ่งจัดขึ้นระหว่างวันที่ 31 มกราคม – 3 กุมภาพันธ์ 2556 ณ ศูนย์ประชุมแห่งชาติสิริกิติ์ และงาน “Invest Fair 2013 เชียงใหม่" วันที่ 1 – 3 กุมภาพันธ์ 2556 ณ ศูนย์การค้าเซ็นทรัลพลาซ่า เชียงใหม่ แอร์พอร์ต จ.เชียงใหม่ ธนาคารได้จัดโปรโมชั่นสินเชื่อบ้านดอกเบี้ยพิเศษ 0%  ต่อปี นานถึง 9 เดือน เดือนที่ 10-24  คิดอัตราดอกเบี้ยเท่ากับ MRR – 2.00% ต่อปี ปีที่ 3 จนถึงตลอดอายุสัญญา คิดอัตราดอกเบี้ยเท่ากับ MRR – 1.00% ต่อปี (กรณีลูกค้าสวัสดิการ) ส่วนลูกค้ารายย่อยทั่วไป คิดอัตราดอกเบี้ยเท่ากับ MRR – 0.50% ต่อปี
ส่วน กรณีกู้ซื้ออุปกรณ์ฯ และชำระหนี้ คิดอัตราดอกเบี้ย เท่ากับ MRR (ปัจจุบัน MRR ธอส.เท่ากับ  7.125% ) พร้อมยกเว้นค่าประเมินราคาหลักประกันและค่าธรรมเนียมการยื่นกู้อีกด้วย โปรโมชั่นนี้สำหรับลูกค้าที่จองสิทธิ์สินเชื่อบ้านในงานฯ ยื่นคำขอกู้ภายในวันที่ 29 มีนาคม 2556 และทำนิติกรรมภายในวันที่ 30 เมษายน 2556 และสำหรับลูกค้าที่มีวงเงินทำนิติกรรมสูงสุด 10  รายแรก จะได้ชุดบัตรชมภาพยนตร์ ในเครือเมเจอร์ ซีนีเพลกซ์  มูลค่า 840 บาท ฟรี
ด้านเงินฝากธนาคารได้จัดทำโปรโมชั่น “เงินฝากออมทรัพย์ 4 เดือน” รับดอกเบี้ย 3.00% ต่อปี (อัตราดอกเบี้ยเงินฝากออมทรัพย์ตั้งแต่วันที่ 31 มกราคม 2556 ถึง วันที่ 31 พฤษภาคม 2556 สำหรับเงินฝาก 5 ล้านบาทแรกได้รับอัตราดอกเบี้ยเงินฝาก 3.00% ต่อปี ส่วนที่เกินจาก 5 ล้านบาทคิดอัตราดอกเบี้ยออมทรัพย์สูงสุดตามประกาศธนาคาร) รับฟรีบัตร ATM ธอส. เงื่อนไขเปิดบัญชีเงินฝากครั้งแรก 500 บาท รับฝาก 1 รายต่อ 1 บัญชีเท่านั้น พิเศษสำหรับลูกค้าที่จองสิทธิ์ในงาน และเปิดบัญชีที่สาขาของ ธอส.ภายในวันที่ 28 กุมภาพันธ์ 2556 นี้เท่านั้น
นอกจากนี้ ธอส.ได้จัดทำ 2 ผลิตภัณฑ์เงินฝากเพื่อเป็น  ทางเลือกให้กับลูกค้า ได้แก่ “เงินฝากอุ่นใจวัยเกษียณ” รับอัตราดอกเบี้ยเงินฝากประจำ 12 เดือนบวกเพิ่มอีก 0.25% ต่อปี จ่ายดอกเบี้ยเงินฝากทุก 15 วัน แถมฟรีความคุ้มครองอุบัติเหตุ หรือประกันสุขภาพ และ “เงินฝากประจำ360 วัน” เสนอดอกเบี้ยสูงถึง 3.25% ต่อปี รับดอกเบี้ยรายเดือน